google/wiki40b huggingface dataset:
Χρυσό κόσμημα (Βρετανικό Μουσείο, αρ. 762)

Περιγραφή

Πρόκειται για χρυσό κρεμαστό κόσμημα λιτής έκτυπης ανάγλυφης τεχνοτροπίας, που το φορούσαν στο στήθος. Απεικονίζει μια ανδρική θεότητα που βαδίζει ανάμεσα σε άνθη λοτού. Τα πόδια παρουσιάζονται σε προφίλ, το σώμα σε μπροστινή άποψη. Φοράει κοντή φούστα, δεμένη στην μέση. Στα μπράτσα και στους καρπούς φοράει βραχιόλια. Στο κεφάλι φοράει κορώνα, και μεγάλα σκουλαρίκια. Στα χέρια του κρατάει αμφίβια πουλιά, τα οποία είναι στραμμένα προς τα έξω και με το ράμφος τους τυφλώνουν φίδια. Πίσω από τη θεότητα παριστάνονται τυποποιημένα κέρατα ταύρου. Το κόσμημα συμπληρώνουν πέντε χρυσά φλουριά που κρέμονται.

Ερμηνεία

Η σκηνή παριστάνει μια θεότητα, γνωστή ως «Θεός (ή Θεά) των ζώων». Η θεότητα κρατάει τα ζώα ως ένδειξη ισχύς και υπεροχής, καθώς και την κυριαρχία στη φύση. Τα κέρατα ταύρου είναι επίσης λατρευτικό στοιχείο που συναντάμε συχνά στη Μινωική τέχνη και είναι επίσης σύμβολο που υποδηλώνει ανδρική θεότητα.

Ιστορική τοποθέτηση

Το κόσμημα τοποθετείται στη Μινωική εποχή με αιγυπτιακή επιρροή. Παρόμοια κοσμήματα έχουν βρεθεί στην αρχαία Άβαρι (Τελλ Ελ-Νταμπά) στο Δέλτα του Νείλου. Πιστεύεται ότι είναι προϊόν εισαγωγής που προέρχεται από Κρητικό εργαστήριο προς τα τέλη του 8ου αιώνα π.Χ..
Ντέιβιντ Ούρκχαρτ

Εργογραφία

Στο βιβλίο του «Η Τουρκία και οι πόροι της» που δημοσίευσε το 1833 αναφέρεται στα Μεταλλεία της Χαλκιδικής και την ευρύτερη περιοχής της ταυτόχρονα με το δεύτερο βιβλίο του «Αγγλία, Γαλλία, Ρωσία και Τουρκία». Το 1839 το εξέδωσε το " Το πνεύμα της Ανατολής". Επίσης το 1860 εξέδωσε το τέταρτο του βιβλίο «Λίβανος».
Άννα Ουσένινα

Βιογραφικά στοιχεία

Η Ουσένινα ζει στο Χάρκοβο της Ουκρανίας, όπου και γεννήθηκε στις 30 Αυγούστου 1985. Η νεαρή Ουσένινα πήρε την απόφαση ότι πρέπει να αναπτύξει τα πνευματικά και δημιουργικά της ταλέντα, έτσι όταν έγινε επτά ετών η μητέρα της τής γνώρισε το σκάκι, τη ζωγραφική και τη μουσική.

Σκακιστική καριέρα

Έγινε πρωταθλήτρια νεανίδων Ουκρανίας (κάτω των 20) μόλις στα 15 της χρόνια. Πολλές από τις σκακιστικές ικανότητές της ήταν αυτοδίδακτες, αν και κατά την περίοδο 2000–2002, σπούδασε σκάκι στην αθλητική σχολή της Ολυμπιακής Εφεδρείας του Χάρκοβο. Κατά τη διάρκεια αυτής της περιόδου, ο προπονητής της ήταν ο διεθνής μαιτρ Αρτιόμ Τσέποταν. Στη συνέχεια έλαβε περισσότερη προπόνηση σε ειδική μονάδα εκπαίδευσης στο Κραματόρσκ και το 2003, μετά από ένα τουρνουά στην Οδησσό, πήρε τον τίτλο της διεθνούς γκρανμαίτρ γυναικών.
Πήρε μέρος στις σκακιστικές Ολυμπιάδες στο Τορίνο το 2006 και στη Δρέσδη το 2008, κατακτώντας ένα χρυσό και ένα αργυρό μετάλλιο αντίστοιχα. Η απόδοσή της στην Ολυμπιάδα του Τορίνο και τα αποτελέσματά της μέσα στο 2006 στο Παρντουμπίτσε και το Άμπου Ντάμπι, της εξασφάλισαν τα προσόντα για τον τίτλο διεθνούς μαιτρ, τον οποίο η Διεθνής Σκακιστική Ομοσπονδία της απένειμε τον Ιανουάριο του 2007. Επίσης, στο ανοιχτό τουρνουά γυναικών της Μόσχας το 2008, που διοργανώνεται παράλληλα με το τουρνουά της Aeroflot, πήρε τη δεύτερη θέση πίσω από την Άννα Μούζιτσουκ, αλλά μπροστά από την Ναταλία Ζούκοβα και την Κατερίνα Λάνο.
Το 2012 στο Παγκόσμιο Πρωτάθλημα Σκάκι Γυναικών πέτυχε στον τελικό μια νίκη στο τάι-μπρέικ επί της Αντοανέτα Στεφάνοβα και έγίνε η 14η Παγκόσμια Πρωταθλήτρια Γυναικών στο σκάκι. Αυτόματα πήρε και τον ύψιστο τίτλο της γκρανμαίτρ και προκρίθηκε στο Παγκόσμιο Κύπελλο του 2013. Είναι η πρώτη παγκόσμια πρωταθλήτρια γυναικών της Ουκρανίας στο σκάκι. Έχασε τον τίτλο της από την Κινέζα θαύμα Χου Γιφάν στο επόμενο Παγκόσμιο Πρωτάθλημα Σκάκι Γυναικών το 2013.
Κλασική Βιβλιοθήκη Λεμπ

Ιστορική αναδρομή

Η σειρά πρωτοκυκλοφόρησε το 1912 από τον τραπεζίτη και φιλάνθρωπο Τζέημς Λεμπ. Μετά θάνατο ο Λεμπ κληροδότησε ένα σημαντικό ποσό για την χρηματοδότηση και διατήρηση της εκδόσεως της σειράς. Μέχρι το 1912 διοχετεύτηκαν στο εμπόριο είκοσι τόμοι, μεταξύ των οποίων ήταν οι Απολλώνιος ο Ρόδιος, Αππιανός, Γάιος Βαλέριος Κάτουλος, Άλβιος Τίβουλος, Κικέρων, Ευριπίδης και άλλοι.
Γιώργος Πετσίβας

Ο Γιώργος Πετσίβας (Αριδαία 8/3/1946 - Αθήνα 2018) υπήρξε σκηνογράφος με σπουδές στην Αθήνα και το πανεπιστήμιο του Βουκουρεστίου. Εργάστηκε επίσης ως ηθοποιός στον θίασο της Τζένης Καρέζη και σκηνοθέτης της ΕΡΤ. Ερχόμενος σε επαφή εξαιτίας του επαγγέλματός του με φιλολογικές πηγές και δημόσια και ιδιωτικά ιστορικά αρχεία που σχετίζονταν με τη Μακεδονία εγκατέλειψε την καριέρα του στην ΕΡΤ και ασχολήθηκε εκτεταμένα με τη μεταγραφή και επιμέλεια ιστορικών αρχείων, συγγράφοντας και εκδίδοντας σχετικά δοκίμια.
Διάλεκτοι της σλαβομακεδονικής γλώσσας

Οι διαλέκτοι των σλαβομακεδονικών περιλαμβάνουν τις σλαβικές διαλέκτους που μιλιούνται στη Βόρεια Μακεδονία καθώς και ορισμένες ποικιλίες που ομιλούνται στην ευρύτερη γεωγραφική περιοχή της Μακεδονίας. Είναι μέρος του διαλεκτικού συνεχούς των νότιων σλαβικών γλωσσών που ενώνει τη σλαβομακεδονική γλώσσα με τη βουλγαρική προς τα ανατολικά και τα Σερβο-Κροατικά στα βόρεια. Η ακριβής οριοθέτηση μεταξύ αυτών των γλωσσών είναι φευγαλέα και αμφιλεγόμενη.
Οι σλαβομακεδόνες συγγραφείς τείνουν να αντιμετωπίζουν όλες τις διαλέκτους που μιλιούνται στη γεωγραφική περιοχή της Μακεδονίας ως σλαβομακεδονικές, συμπεριλαμβανομένων εκείνων που ομιλούνται στο δυτικότερο μέρος της Βουλγαρίας (Μακεδονία του Πιρίν), ενώ οι Βούλγαροι συγγραφείς αντιμετωπίζουν όλες τις σλαβομακεδονικές διαλέκτους ως μέρος της βουλγαρικής γλώσσας. Πριν από την επισημοποίηση της Τυπικής Σλαβομακεδονικής το 1945, οι διάλεκτοι των σλαβομακεδονικών ταξινομούνταν ως επί το πλείστον ως βουλγαρικές διάλεκτοι. Στην Ελλάδα, ο εντοπισμός των διαλέκτων που μιλούσε η τοπική σλαβόφωνη μειονότητα είτε ως βουλγαρική είτε ως σλαβομακεδονική αποφεύγεται συχνά και οι διαλέκτοι αυτοί περιγράφονται απλώς ως "σλαβικές", Ντόπια, Σταρίσκι (παλιές) ή Νασίνσκι (δικές μας).
Γλωσσικά, οι διάλεκτοι της Μακεδονίας με την ευρύτερη έννοια μπορούν να χωριστούν σε ανατολικές και δυτικές ομάδες (τα σύνορα εκτείνονται κατά προσέγγιση από τα Σκόπια και Σκόπσκα Τσρνα κατά μήκος των ποταμών Βαρδάρη και Τσρνα) με βάση μια μεγάλη ομάδα χαρακτηριστικών. Επιπλέον, μια λεπτομερέστερη ταξινόμηση μπορεί να βασιστεί στα σύγχρονα αντανακλαστικά των πρωτοσλαβικών μειωμένων φωνηέντων ("γιερ"), των φωνητικών αντηχούμενων και του οπίσθιου ρινικού (ο). Η ταξινόμηση αυτή διακρίνει τις ακόλουθες 3 κύριες ομάδες:

Διαφορές συμφώνων

Όσον αφορά τα συμφωνικά χαρακτηριστικά, ολόκληρη η Δυτική περιοχή διακρίνεται από την Ανατολική από την απώλεια του [/x/] (εκτός από το Τέτοβο, το Γκόρα και τη Κόρτσα) και την απώλεια του [/v/]στη διαφωνητική θέση (εκτός από τη Μάλα Ρέκα και τμήματα του Κοστούρ Κόρτσα): [/ɡlava/] (κεφάλι) = [/ɡla/], [/ɡlavi/] (κεφάλια) = [/ɡlaj/]. Η ανατολική περιοχή διατηρεί το φώνημα[/x/] (εκτός από το Τικβές-Μαρίοβο και το Κουμάνοβο-Κρίβα Παλάνκα) και το διαφωνητικό [/v/]. Η Ανατολή χαρακτηρίζεται επίσης από την ανάπτυξη του επενθετικού[/v/] πριν το αρχικό [/o/] ενώ οι δυτικές διάλεκτοι έχουν επενθυτικό[/j/]: Ανατολικό [/vaɡlɛn/] (άνθρακας) αλλά στα δυτικά είναι [/jaɡlɛn/]. Οι διφωνητικές αντανακλάσεις είναι πιο χαρακτηριστικές των διαλέκτων της ελληνικής Μακεδονίας και της επαρχίας Μπλαγκόεβγκραντ, Κοστούρ-Κόρτσα και Οχρίδας-Πρέσπας. Οι διάλεκτοι Σερρών - Νευροκοπίου έχουν μια σειρά από φωνημικά ουρανικά σύμφωνα.
3225 Χόαγκ

Φυσικά χαρακτηριστικά

Η μέση διάμετρος του Χόαγκ εκτιμάται σε 12,8 χιλιόμετρα. Ο Χόαγκ περιστρέφεται γύρω από τον εαυτό του μία φορά κάθε 2 ώρες, 22 λεπτά και 18 δευτερόλεπτα, μία ταχεία περιστροφή, ακόμα και για αστεροειδή.
Υδρόγειος του Μπέχαϊμ

Η υδρόγειος του Μάρτιν Μπέχαϊμ είναι η αρχαιότερη υδρογειος που σώζεται σήμερα. Κατασκευάστηκε από τον Μπέχαϊμ το 1492 και φυλάσσεται σήμερα στο Εθνικό Γερμανικό Μουσείο στη Νυρεμβέργη.

Ιστορική αναδρομή

Το 1477 ο Ντόμους Νικόλαους Γκερμάνους κατασκεύασε για τον Πάπα Σίξτο Δ΄ μια υδρόγειο σφαίρα, για την οποία σήμερα δεν είναι γνωστή καμμία άλλη πληροφορία. Η υδρόγειος του Μπέχαϊμ ήταν σημαντική πρόοδος της χαρτογραφίας, αφού έδινε μια γεωμετρικά ορθότερη και πιο ολοκληρωμένη γεωγραφική εικόνα των χωρών της Γης. Ήταν δε πλήρως ενημερωμένη χάρη στις ανακαλύψεις που είχαν γίνει στην Αφρική, Ασία και Ευρώπη. Η ανακάλυψη της Αμερικής ακόμα δεν είχε γίνει γνωστή, και έτσι ανάμεσα στην Ασία και στην Ευρώπη υπήρχε ωκεανός.
Εμάνουελ Σάκιτς

Σταδιοδρομία σε συλλόγους

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!

Ατρόμητος

Στις 3 Ιανουαρίου 2018, εντάχθηκε στον Ατρόμητο, με συμβόλαιο 1,5 έτους. Στις 9 Δεκεμβρίου 2018, σημείωσε το πρώτο του γκολ για το σύλλογο, ανοίγοντας το σκορ σε νικηφόρο για τον Ατρόμητο αγώνα επί του Άρη που έληξε με 4-2.

Στουρμ Γκρατς

Στις 4 Ιουνίου 2019, η Στουρμ Γκρατς ανακοίνωσε την υπογραφή του Σάκιτς, προσφέροντας του διετές συμβόλαιο.

Διεθνής σταδιοδρομία

Έχει αγωνιστεί για την Εθνική Αυστρίας U18.
Αρχαία Ελάτρεια

Αρχαιολογικές μελέτες και ανασκαφές

Επίσημες αρχαιολογικές ανασκαφές στην Ελάτρεια δεν είναι γνωστές από δημοσίευση μέχρι το έτος 2008. Όμως, από αναφορές των κατοίκων του Ωρωπού, είναι γνωστό ότι την εποχή 1963-1968 πραγματοποίησε αρκετές επισκέψεις εδώ ο καθηγητής αρχαιολογίας Σωτήριος Δάκαρης και πραγματοποίησε με συνεργεία κατοίκων καθαρισμούς, τοπογραφικές μετρήσεις, και κάποιες μικρές επιφανειακές ανασκαφές. Σε μια από τις επισκέψεις του αυτές συνοδευόταν από τον τοπογράφο Λαγοδήμο και από τον ερασιτέχνη αρχαιολόγο και ιστοριοδίφη Κώστα Μουσελίμη, δάσκαλο από τη Θεσπρωτία, γνωστό από την ανακάλυψη του Αρχαίου Νεκρομαντείο του Αχέροντα.
Ρουμάνικο Πρωτάθλημα Ημιμαραθωνίου

Πρωταθλητές

Επεξήγηση: 
      Ρεκόρ πρωταθλήματος
      Αγώνας 20 χιλιομέτρων
Υποπλοίαρχος

Ετυμολογία

Υποπλοίαρχος=υπό+πλοίαρχος
Διονύσιος ο Μάγνης

Ο Διονύσιος ο Μάγνης ήταν αρχαίος Έλληνας δάσκαλος της ρητορικής που δίδασκε σε πόλεις της αρχαίας Ιωνίας περί το 1ο αιώνα π.Χ..
Περί του Διονυσίου του Μάγνητος αναφέρεται και ο Κικέρων ο οποίος και τον θεωρούσε κύριο εκπρόσωπο της ασιανής ρητορείας, όπου κάποια μαθήματά του φέρεται να είχε παρακολουθήσει αυτοπροσώπως όπως ο ίδιος αποκαλύπτει, την περίοδο πριν να μεταβεί στη Ρόδο.
Ηλεκτροκροκίδωση

Εφαρμογές

Η ηλεκτροκροκίδωση εφαρμόζεται αποτελεσματικά στην διαχείριση υδατικών αποβλήτων βαφείων, ελαιουργείων, διυλιστηρίων, βιοκαυσίμων, βυρσοδεψείων, χαρτοποιίας, κατεργασίας μετάλλων και επιμεταλλωτηρίων, επιτυγχάνοντας μείωση των ρύπων σε επίπεδο μg/L.

Σύγκριση με την συμβατική χημική κροκίδωση

Οι παράμετροι που επηρεάζουν την αποτελεσματικότητα της ηλεκτροκροκίδωσης είναι το pH του διαλύματος , η πυκνότητα ρεύματος και ο χρόνος ηλεκτρόλυσης, ενώ της χημικής κροκίδωσης είναι το pH του διαλύματος και η δόση του προστιθέμενου κροκιδωτικού.

Η σύγκριση της αποτελεσματικότητας των δύο μεθόδων κροκίδωσης γίνεται με βάση την κατανάλωση κροκιδωτικού, την κατανάλωση ηλεκτρικής ενέργειας και μάζας ηλεκτροδίου, τη ποσότητα της παραγόμενης λάσπης και του απαιτούμενου χρόνου επεξεργασίας.

Η κατανάλωση μάζας του ηλεκτροδίου αργιλίου κατά την ηλεκτροκροκίδωση υπολογίζεται από τη σχέση (1) του νόμου του Faraday:
C=\frac{I\cdot t \cdot M}{z \cdot F \cdot V}   (1)
όπου
C = η συγκέντρωση του σιδήρου στο επεξεργαζόμενο απόβλητο (g/L)
I = η ένταση του ρεύματος (A)
t = ο χρόνος ηλεκτρόλυσης (s)
M = η μοριακή μάζα του αργιλίου (g/mol)
z = το χημικό ισοδύναμο
F = η σταθερά Faraday (96500 Cb/mol)
V = ο όγκος του επεξεργαζόμενου αποβλήτου (L)

Η κατανάλωση της ηλεκτρικής ενέργειας υπολογίζεται από τη σχέση (2):
E=\frac{U\cdot I \cdot t}{V}   (2)

όπου
E = η κατανάλωση ηλεκτρικής ενέργειας (kWh/m3)
U = η εφαρμοζόμενη τάση (V)
I = η ένταση του ρεύματος (A)
t = ο χρόνος ηλεκτρόλυσης (h)
V = ο όγκος του επεξεργαζόμενου αποβλήτου (L)

Η ηλεκτροχημική διεργασία έχει το πλεονέκτημα του συνδυαστικού φαινομένου οξείδωσης, αναγωγής, επίπλευσης, προσρόφησης και κροκίδωσης και συγκρινόμενη με τη συμβατική χημική καθίζηση-κροκίδωση δημιουργεί λιγότερη λάσπη.

Και οι δύο μέθοδοι είναι αποτελεσματικές για την απομάκρυνση βαρέων μετάλλων και άλλων ανόργανων και οργανικών ρύπων από βιομηχανικά απόβλητα με την ηλεκτροχημική διεργασία να πλεονεκτεί της χημικής όσον αφορά το συνολικό κόστος.
Ζιποίτης Α΄ της Βιθυνίας

Βασιλεία

Κατά τη διάρκεια της βασιλείας του διεξήγαγε επιτυχείς πολέμους ενάντια στους Διαδόχους του Αλεξάνδρου του Μέγα, θανατώνοντας ένα στρατηγό του Λυσιμάχου και απομακρύνοντας επιτυχώς έναν δεύτερο. Ομοίως νίκησε και τον Αντίοχο Α' το Σωτήρα, ηγεμόνα των Σελευκιδών, γιο του Σέλευκου Α' του Νικάτορα.
Ο Ζιποίτης ίδρυσε μια πόλη στην οποία έδωσε το όνομά του, Ζιποίτιον, στα πόδια του όρους Λύπεδρον. Τόσο η ακριβής τοποθεσία της πόλης όσο και του βουνού είναι σήμερα άγνωστες.
Ο Ζιποίτης απέκτησε τέσσερα παιδιά. Ο μεγαλύτερος γιος του, ο Νικομήδης, τον διαδέχτηκε το 278 π.Χ., όταν απεβίωσε σε ηλικία εβδομήντα έξι ετών, έχοντας κυβερνήσει για 48 χρόνια.
Πρωτάθλημα καλαθοσφαίρισης Β΄ εθνικής κατηγορίας ανδρών 1973-1974

Τη σεζόν 1973-74 διεξήχθη για πρώτη φορά το πρωτάθλημα της Β΄ Εθνικής κατηγορίας μπάσκετ ανδρών, με συμμετοχή 20 ομάδων που αγωνίστηκαν σε δύο ομίλους, Νότιο και Βόρειο (2Χ10). Πρωταθλητές των δύο ομίλων αναδείχθηκαν ο  Πανιώνιος και ο  Δημόκριτος Θεσσαλονίκης, οι οποίοι ανήλθαν στην  Α΄ Εθνική.

Ιστορικό

Το πρωτάθλημα ξεκίνησε νωρίς αλλά διακόπηκε αρκετές φορές κατά τη διάρκεια της σεζόν, με αποτέλεσμα να μην έχει ολοκληρωθεί στις αρχές Ιουλίου. Τότε διακόπηκε ξανά, τρεις αγωνιστικές πριν λήξει, λόγω υποχρεώσεων της Εθνικής Νέων μεταξύ 15 και 27 Ιουλίου αλλά και εξαιτίας της επιστράτευσης μετά την στρατιωτική εισβολή στην Κύπρο και των πολιτικών γεγονότων της μεταπολίτευσης της 23ης Ιουλίου 1974 που ακολούθησαν. Συνεχίστηκε στις 7 Αυγούστου και ολοκληρώθηκε με μεγάλη καθυστέρηση στις 18 Αυγούστου 1974. Όμως, απέμειναν εκκρεμότητες που λύθηκαν με αγώνες κατάταξης, με σημαντικότερο τον αγώνα για την ανάδειξη του πρωταθλητή του Νοτίου ομίλου, που έγιναν στις 25 Αυγούστου.

Νότιος όμιλος

¹Αγώνας κατάταξης: Πανιώνιος-Ιωνικός Ν.: 65-60. 
²Σύνθεση Πανιωνίου: Δενδρινός, Μίσσας, Τσικίμης, Λαζαρίδης,
Παναγιωτόπουλος, Αναστασιάδης, Παύλου, Φωτεινός, Τσαντίκος. 
³ Υποβιβάστηκε στην Α΄ ΕΣΚΑ ως τελευταία μεταξύ των ομάδων της Αττικής. 
⁴ Αγώνας κατάταξης: Κερκυραϊκός – Δωριεύς: 76-61.

Βόρειος όμιλος

⁵ Αγώνας κατάταξης:  Πανσερραϊκός – Πιερικός: [;]
⁶ Υποβιβάστηκε ως τελευταία επαρχιακή ομάδα του Βορείου ομίλου.
Άγιος Γεώργιος Λάγγουρα

Ιστορία

Γενικά στοιχεία

Παλαιότερα αποτελούσε οικισμό-χωριό της πρώην Επαρχίας Πατρών. Έχει πάρει την ονομασία της από την εκκλησία και από τις κτηματικές εκτάσεις της εύπορης οικογένειας Λάγγουρα, το σπίτι της οποίας σώζεται ακόμα και σήμερα σε πολύ καλή κατάσταση. Οι εκτάσεις αυτές κατά την Επανάσταση ανήκαν στην οικογένεια Λόντου, μάλιστα αναφέρονται σαν "το Λινό του Λόντου". Κατά την Τουρκοκρατία στην περιοχή υπήρχαν όλα τα προξενεία και οι κατοικίες των προξένων. 
Διοικητική εξέλιξη

Το 1928 με το ΦΕΚ - 16/05/1928 αναγνωρίστηκε ως οικισμός και προσαρτήθηκε στην Κοινότητα Εγλυκάδος με 58 κατοίκους. Με το ΦΕΚ 182Α - 07/07/1933 καταργήθηκε η τότε Κοινότητα Εγλυκάδος και ο Λάγγουρας προσαρτήθηκε στο Δήμο Πατρέων. Με το ΦΕΚ - 07/04/1951 παύει να αποτελεί ανεξάρτητο οικισμό και ενσωματώνεται στον οικιστικό ιστό της πόλης των Πατρών.
Ουγκολίνο Γκοντζάγκα

Βιογραφία

Γεννήθηκε στη Μάντουα και ήταν γιος του Γκουίντο αντιπροσώπου των αστών (capitano del popolo) της Μάντουας και της τρίτης συζύγου του Βεατρίκης των Μπαρ, κόρης του Εδουάρδου Α΄ του Μπαρ.
Στον πρώτο του γάμο νυμφεύτηκε την Βέρντε ντελα Σκάλα, κυβερνητών της Βερόνα. Αλλά στον τρίτο του γάμο νυμφεύτηκε την Αικατερίνη Βισκόντι, κόρη και ανιψιά κυβερνητών του Μιλάνου, πράγμα που άλλαξε τις ισορροπίες: η συμμαχία με τους Βισκόντι που έφερε αυτός ο γάμος κράτησε ως τις αρχές του 16ου αι. Έτσι οι Γκοντζάγκα πολέμησαν στην Τοσκάνη στο πλευρό των Βισκόντι, εναντίον των ντελα Σκάλα της Βερόνα (1342-43). Αυτό δεν άρεσε στη Βενετία, που σχεδίασε τη δολοφονία του Ουγκολίνο το 1362 από τους αδελφούς του Φραγκίσκο και Λουδοβίκο Β΄, με την υποστήριξη των ευγενών του Οίκου των Καστελμπάρκο.

Οικογένεια

Το 1340 νυμφεύτηκε τη Βέρντε ντελα Σκάλα, κόρη του Μαστίνο Β΄ κυρίου της Βερόνα.
Το 1340 απεβίωσε η Βέρντε και ο Ουγκολίνο έκανε δεύτερο γάμο με την Αιμιλία ντελα Γκεραρντέσκα.
Το 1349 απεβίωσε και η Αιμιλία και ο Ουγκολίνο νυμφεύτηκε την Αικατερίνη Βισκόντι, κόρη του Ματτέο Β΄ συγκυβερνήτη του Μιλάνου.
Lex Acilia Calpurnia

Με την ονομασία Lex Acilia Calpurnia, ή "Lex Calpurnia Acilia", φερόταν ένας ιδιαίτερος αυστηρός νόμος του Ρωμαϊκού Δικαίου που θεσπίστηκε στη διάρκεια της Ρωμαϊκής Δημοκρατίας , περί το 66 π.Χ.. Η ονομασία του νόμου αυτού λήφθηκε από τα ονόματα των δύο Ρωμαίων δικαστών που τον είχαν εισαγάγει.
Συμφωνα με τον νόμο αυτό επιβαλλόταν εκτός από αυστηρό πρόστιμο, μόνιμος αποκλεισμός από κάθε δημόσια θέση σε πρόσωπο που αποδεικνυόταν ότι είχε εμπλακεί σε περιπτώσεις δωροδοκίας ή εκλογικής διαφθοράς.
Καναδικές ομοσπονδιακές εκλογές (2008)

Στις πρόωρες γενικές εκλογές στον Καναδά που διεξήχθησαν στις 14 Οκτωβρίου του 2008 το Συντηρητικό Κόμμα του Στήβεν Χάρπερ κέρδισε νίκη με 37% των ψήφων και 144 έδρες, επί συνόλου 308 στη Βουλή. Δεν κατάφερε όμως να εξασφαλίσει αυτοδυναμία. Οι Φιλελεύθεροι κατέλαβαν 74 έδρες, ενώ το αυτονομιστικό Μπλοκ έφτασε τις 50 περίπου έδρες και οι Πράσινοι δεν εξέλεξαν κανέναν βουλευτή. Η συμμετοχή ήταν η μικρότερη στην ιστορία της Συνομοσπονδίας και ήταν της τάξης του 58,3% έναντι 64,7% το 2006, οπότε και είχαν διεξαχθεί οι προηγούμενες εκλογές. Στις 4 Δεκεμβρίου του 2008 ανεστάλη η λειτουργία του κοινοβουλίου μέχρι τα τέλη Ιανουαρίου προκειμένου να μην κατατεθεί η πρόταση ψήφου εμπιστοσύνης που πρότεινε η αντιπολίτευση. Την αναστολή ζήτησε και έλαβε από τη γενική κυβερνήτη Μικαέλ Ζαν ο πρωθυπουργός Στίβεν Χάρπερ, φοβούμενος για κατάρρευση της κυβέρνησής του.
Διοικητική διαίρεση της Ελλάδας 1899

Η διοικητική διαίρεση του 1899 ήταν διοικητική διαίρεση που εισήγαγε μεταβολές στο νομαρχιακό σύστημα του τότε ελληνικού κράτους, το οποίο αποτελούταν από την Πελοπόννησο, τη Στερεά Ελλάδα, την Εύβοια, τις Κυκλάδες, τα Επτάνησα, την Θεσσαλία και μικρό τμήμα της Ηπείρου.

Ιστορική αναδρομή

Η διοικητική διαίρεση του 1899 καθορίστηκε με τον νόμο ΒΧΔ΄ της 6ης Ιουλίου 1899 (Φ.Ε.Κ. 136/8.7.1899). Κύριο χαρακτηριστικό της ήταν η αύξηση του αριθμού των νομών από 16 σε 26, με τους νέους νομούς να προκύπτουν από διαίρεση των παλαιών. Το νέο σχήμα διατηρήθηκε μόνο για δέκα χρόνια και καταργήθηκε με την νέα διοικητική διαίρεση του 1909.
Ορισμένοι από τους νομούς που δημιουργήθηκαν σ’ αυτή τη διοικητική διαίρεση επανασυστάθηκαν σε επόμενες, όπως οι νομοί Αργολίδας, Κορινθίας, Αττικής, Βοιωτίας κλπ. Άλλοι πέρασαν οριστικά στο παρελθόν, όπως οι νομοί Τριφυλίας και Λακεδαίμονος.
486 Κρεμόνα

Φυσικά χαρακτηριστικά

Η μέση διάμετρος της Κρεμόνα εκτιμάται σε 22,0 χιλιόμετρα (από δεδομένα του IRAS), ενώ η μάζα της σε 11,1 τρισεκατομμύρια τόνους για μέση πυκνότητα 2 gr/cm³. O φασματικός τύπος της είναι άγνωστος, ενώ το άλβεδό της είναι 0,192 (από δεδομένα του IRAS). Η Κρεμόνα περιστρέφεται γύρω από τον εαυτό της μία φορά κάθε 65 ώρες και 54 περίπου λεπτά, μία εξαιρετικά αργή περιστροφή για αστεροειδή. Η μέση θερμοκρασία στην επιφάνειά της εκτιμάται σε 95 περίπου βαθμούς Κελσίου κάτω από το μηδέν.
Ιωάννης Γεώργιος Β΄ της Σαξονίας

Βιογραφία

Ήταν ο πρωτότοκος (επιζών) γιος του Ιωάννη-Γεωργίου Α΄ εκλέκτορα της Σαξονίας και της Μαγδαληνής-Σίβυλλας των Χοεντσόλερν, κόρης του Αλβέρτου-Φρειδερίκου δούκα της Πρωσίας.
Δρύμου

Τοποθεσία

Η Δρύμου βρίσκεται σε απόσταση 27 χιλιομέτρων βορειοανατολικά της Πάφου, σε υψόμετρο 485 μέτρων από την επιφάνεια της θάλασσας. Στα βόρεια συνορεύει με τη Σίμου, στα ανατολικά με τη Λάσα, στα νότια με τη Δρυνιά, στα νοτιοδυτικά με το Στρουμπί και στα ανατολικά με τη Γιόλου.

Ονομασία

Η ονομασία Δρύμου προέρχεται από την αρχαία ελληνική λέξη δρυμός. Δρυμός σημαίνει τόπος με πολλούς δρύες.
Βίοι Παράλληλοι

Κίνητρο

Ο Πλούταρχος όπως εξηγεί στην πρώτη παράγραφο του έργου του Βίος Αλεξάνδρου, ενδιαφέρεται περισσότερο για τον χαρακτήρα (ψυχή) των διάσημων ανδρών (με όλες τις αρετές και τα ελαττώματά τους) και όχι για την ιστορία, παραλληλίζοντας τον εαυτό του με ζωγράφο που δίνει μεγαλύτερη έμφαση στο πρόσωπο παρά σε όλα τα υπόλοιπα μέρη.
ἐν τούτῳ τῷ βιβλίῳ γράφοντες, διὰ τὸ πλῆθος τῶν ὑποκειμένων πράξεων οὐδὲν ἄλλο προεροῦμεν ἢ παραιτησόμεθα τοὺς ἀναγινώσκοντας, ἐὰν μὴ πάντα μηδὲ καθ’ ἕκαστον ἐξειργασμένως τι τῶν περιβοήτων ἀπαγγέλλωμεν, ἀλλ’ ἐπιτέμνοντες τὰ πλεῖστα, μὴ συκοφαντεῖν. (2) οὔτε γὰρ ἱστορίας γράφομεν, ἀλλὰ βίους, οὔτε ταῖς ἐπιφανεστάταις πράξεσι πάντως ἔνεστι δήλωσις ἀρετῆς ἢ κακίας, ἀλλὰ πρᾶγμα βραχὺ πολλάκις καὶ ῥῆμα καὶ παιδιά τις ἔμφασιν ἤθους ἐποίησε μᾶλλον ἢ μάχαι μυριόνεκροι καὶ παρατάξεις αἱ μέγισται καὶ πολιορκίαι πόλεων. (3) ὥσπερ οὖν οἱ ζῳγράφοι τὰς ὁμοιότητας ἀπὸ τοῦ προσώπου καὶ τῶν περὶ τὴν ὄψιν εἰδῶν οἷς ἐμφαίνεται τὸ ἦθος ἀναλαμβάνουσιν, ἐλάχιστα τῶν λοιπῶν μερῶν φροντίζοντες, οὕτως ἡμῖν δοτέον εἰς τὰ τῆς ψυχῆς σημεῖα μᾶλλον ἐνδύεσθαι, καὶ διὰ τούτων εἰδοποιεῖν τὸν ἑκάστου βίον, ἐάσαντας ἑτέροις τὰ μεγέθη καὶ τοὺς ἀγῶνας.

Χαμένες Βιογραφίες

Διάφορες έμμεσες πηγές και αναφορές, ακόμα και στα ίδια τα έργα του Πλούταρχου, κάνουν λόγω για περισσότερες βιογραφίες που αυτός συνέταξε. Πιστεύεται ότι αυτά είναι πάνω από δώδεκα.
Η διαδικασία που ακολουθούσε ο Πλούταρχος ήταν να γράφει για τη ζωή ενός επιφανούς Έλληνα, στη συνέχεια να εντοπίζει κάποιον κατάλληλο Ρωμαίο και τέλος να συγκρίνει σύντομα τη ζωή τους. Στις μέρες μας μόνο 18 τέτοιες συγκρίσεις υπάρχουν και οι υπόλοιπες θεωρούνται χαμένες. Στους χαμένους βίους συγκαταλέγονται ο Ηρακλής, το πρώτο ζεύγος με τον Επαμεινώνδα και τον Οκταβιανό Αύγουστο, τα ζεύγη των τεσσάρων μεμονωμένων βιογραφιών και οι βίοι επιφανών Ρωμαίων όπως ο Οκταβιανός Αύγουστος, ο Κλαύδιος και ο Νέρων.
Παρκ ντε Σπορ (Αννεσύ)

Ιστορία

Η κατασκευή του Παρκ ντε Σπορ ξεκίνησε το 1958 μετά από αρκετές αναβολές του σχεδίου, που είχε αρχική ημερομηνία τη δεκαετία του 1930.
Τα εγκαίνιά του έγιναν το Σάββατο 18 Ιουλίου 1964 με μια διοργάνωση στίβου ανάμεσα στην Ιταλία και την Γαλλία.

Περιγραφή

Το χορτάρι του γηπέδου είναι περικυκλωμένο από μια πίστα στίβου μήκους μετρημένη στα 400 μέτρα.
Από τα τέλη Οκτωβρίου του 2011, ένα στέγαστρο καλύπτει την Νότια Κερκίδα του Παρκ ντε Σπορ ντ' Αννεσύ.

Πρόσβαση

Μια στάση "Parc des Sports" σε μικρή απόσταση από το γήπεδο βοηθάει πολλούς φιλάθλους που προσέρχονται στο γήπεδο με την βοήθεια της τοπικής ένωσης λεωφορείων SIBRA.

Σημαντικές Διοργανώσεις

Το στάδιο υποδέχτηκε τα Πρωταθλήματα Στίβου της Γαλλίας το 1987, το 1993 και το 1994.
Σε διεθνές επίπεδο αποτέλεσε το θέατρο των Παγκοσμίων Πρωταθλημάτων Στίβου Παίδων το 1998, του Ευρωπαϊκού Κυπέλλου Εθνών Στίβου το 2008 όπως και του DécaNation 2010.
Β΄ κατηγορία ποδοσφαίρου ανδρών Κύπρου 2011-12

Σύστημα διεξαγωγής

Στο πρωτάθλημα της Β΄ κατηγορίας 2011-12 συμμετείχαν 14 ομάδες. Διεξήχθη σε δύο φάσεις. Στην Α΄ φάση όλες οι ομάδες αναμετρήθηκαν αναμεταξύ τους από δύο φορές, μία εντός και μία εκτός έδρας.
Οι ομάδες στις θέσεις 1-4 διαγωνίστηκαν στη Β΄ φάση για την κατάκτηση του πρωταθλήματος και την άνοδο στην Α΄ κατηγορία. Στους αγώνες αυτές μεταφέρθηκαν τα αποτελέσματα, οι βαθμοί και τα τέρματα της Α΄ φάσης. Οι ομάδες αναμετρήθηκαν αναμεταξύ τους από δύο φορές, μία εντός και μία εκτός έδρας. Πρωταθλήτρια ανακηρύχτηκε η ομάδα που συγκέντρωσε τους περισσότερους βαθμούς. Οι τρεις πρώτες ομάδες προβιβάστηκαν στο πρωτάθλημα Α΄ κατηγορίας 2010-11.
Οι ομάδες στις θέσεις 12-14 υποβιβάστηκαν στο πρωτάθλημα Γ΄ κατηγορίας 2012-13.

Σύστημα βαθμολόγησης

Η νίκη βαθμολογείτο με 3 βαθμούς και η ισοπαλία με 1 βαθμό ενώ η ήττα δεν έδινε κανένα βαθμό.
Κάστρο Αυλαίμονα

Το μικρό φρούριο του Αυλαίμονα ή κάστρο του Αυλαίμονα στην δυτική πλευρά των Κυθήρων, χτίστηκε κατά την Ενετική εποχή, μετά το 1725, όταν ο Αυλαίμονας, χρησιμοποιείτο ως λιμάνι. Είχε μόνιμη φρουρά, κανόνια και πυροβόλα όπλα.
Η απόφαση για το χτίσιμό του λήφθηκε το 1725 και είχε σχεδιαστεί για να έχει φρουρά 5 ατόμων και 8 τηλεβόλων, με σκοπό την προστασία του λιμανιού και όσων πλοίων κατέφευγαν σε αυτό, ενάντια σε πειρατές. Δεν είχε τη δυνατότητα να αντέξει σε σημαντικότερες προσβολές. Πράγματι, το 1798 καταλήφθηκε γρήγορα από την επίθεση των Ρωσσοτούρκων και το 1809 από τους Άγγλους.
Σήμερα σύμφωνα με τον Ιόνιο Αστικό Κώδικα του 1841 ανήκει στην αποκλειστική δικαιοδοσία και διαχείριση της Επιτροπής Εγχωρίου Περιουσίας.